text: V.
  At convenerat hactenus populus modo virorum; & sequior sexus desiderabatur. Missi igitur ad vicinos populos legati, matrimonia ambituri. Caeterùm repulsam tulêre. quae & naturae & gentium juri adversa fuit, sicut & iis officiis, quae vicino ac hactenus innoxio populo debebantur. Romulus igitur, necessitate compulsus, ad licitas Principibus artes confugit; vicinos ad indicta ludorum spectacula vocat; quorum virgines, doli ignarae, & veniunt, & jussu Romuli rapiuntur. Quod ejus factum mirum in mo-dum exagitant ex Christianis antiquis Tertullianus de Spectac. Minutius in Octavio, Augustin, de Civ. Dei lib. ii.c.xvii. lib. iii. cap. xiii. Nos, Plutarchi ac melioris rationis auctoritatem sequuti, aliter sentimus, & id factum κὰλλιστον, & πολιτικώτατον cum eo appellantes laudamus, qui & passim τὸ περὶ τὰς γυναῖκας ἔργον, οὐχ' ὕβρει τολμηθὲν, ἀλλὰ δι' ἀναγκην, id factum non ex libidine, sed ob connubiorum difficultatem necessario facinore perpetratum scribit, ac sic satis tuetur.